《八测行》
清代·姚燮

行船如马过八测，碧树交空晓凉逼。两湾烟影弄茭荷，一路江风送鸂𪄠。

自浮巨盏望长天，气薄云柔动秋色。下有大海高蓬莱，自顾凡躯少毛翼。

昔时贴峡连钱骢，九市千人为辟易。白日一寸酒百石，娈子平头侍行炙。

鸿文蜀楮愁金马，哀啸燕台裂铜笛。平西将军七座客，袖手无能掩戈戟。

壮气偏争一第艰，光彩生尘到衣舄。扁舟书剑下江湖，万里风云视狼藉。

狂歌任尔讥行路，烂醉聊当慰胸臆。江上柴门子云宅，田黍沙蒲已青碧。

归看鸥鹭逐潮飞，不顾河山有日夕。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。